Majandus- ja Sotsiaalkomitee (Economic and Social Committee, ESC) on konsultatiivkogu, mis loodi 1958. aasta Rooma leppega. Ta koosneb 189-st kaubandusliitude, ametiühingute ja tarbijate organisatsioonide esindajast, kes määratakse tööle neljaks aastaks. Majandus- ja Sotsiaalkomitee tööd juhib 27-liikmeline büroo, mis jagab ülesandeid arvamuste koostamiseks Komisjoni seaduseelnõude kohta. Sisuline töö tehakse ära kaheksas sektsioonis, mis vastutavad erinevate EÜ poliitikate eest. Euroopa Ühenduse Komisjon konsulteerib Majandus- ja Sotsiaalkomiteega enamuse oma seaduseelnõude koostamise käigus. Laia toetajaskonna poolest üsna mõjuvõimsal ESC'il on õigus esitada oma arvamusi ja soovitusi ka teistele Euroopa Ühenduse instantsidele.